
Aprobată prin ordinul ANRCETI  Nr.33/i din 30.02.2008


Concepţia

privind portabilitatea numerelor

1. Obiectivele şi principiile portabilităţii numerelor 

Portabilitatea numerelor reprezintă posibilitatea unui abonat de a-şi păstra numărul de telefon, la cerere, atunci când schimbă furnizorul de servicii de telefonie fixă sau mobilă destinate publicului.

Introducerea portabilităţii numerelor este o măsură eficientă pentru stimularea concurenţei în sectorul comunicaţiilor electronice. Posibilitatea abonaţilor de a-şi păstra numărul de telefon atunci când îşi schimbă furnizorul le asigură o mai mare libertate de alegere, nefiind constrânşi de obligaţia de a-şi informa cunoscuţii – rude, prieteni sau parteneri de afaceri – despre schimbarea numărului de telefon. 

Implementarea serviciului de portabilitate a numerelor conduce la creşterea concurenţei, fiecare furnizor fiind nevoit să depună eforturi suplimentare pentru menţinerea clienţilor şi să ofere servicii tot mai atractive pentru a atrage noi clienţi. 
Serviciul de portabilitate a numerelor trebuie să asigure, din punct de vedere tehnic, un nivel înalt de confidenţialitate, inclusiv protecţia informaţiei despre convorbirile telefonice între abonaţi.
2. Cadrul legal

Prin Directiva 97/33/CE a Parlamentului European şi a Consiliului privind interconectarea în telecomunicaţii cu privire la asigurarea serviciului universal şi interoperabilităţii prin aplicarea principiilor furnizării deschise a reţelelor, s-a stabilit că autorităţile de reglementare trebuie să încurajeze introducerea portabilităţii numerelor în reţelele publice de telefonie fixă la o anumită locaţie (aşadar, pentru numere geografice) cât mai devreme posibil şi să se asigure că acest serviciu va fi disponibil cel puţin în oraşele cu un număr mare de locuitori, înainte de data de 1 ianuarie 2003. 

Directiva 98/61/CE a Parlamentului European şi a Consiliului de modificare a Directivei 97/33/CE cu privire la portabilitatea numerelor operatorilor şi preselectarea transportatorilor extinde domeniul de aplicare al portabilităţii numerelor atât la numerele geografice utilizate pentru servicii de tip ISDN cât şi pentru numere nongeografice, şi stabileşte ca termen limită de implementare data de 1 ianuarie 2000 sau, pentru statele care au solicitat o perioadă de tranziţie, cel târziu la 2 ani după liberalizarea completă a serviciilor de telefonie. 
Directiva 2002/22/CE a Parlamentului European şi a Consiliului privind serviciul universal şi drepturile utilizatorilor cu privire la reţelele şi serviciile de comunicaţii electronice prevede obligaţia statelor membre de a asigura ca toţi abonaţii furnizorilor de servicii de telefonie destinate publicului (inclusiv de servicii de telefonie mobilă) să beneficieze de serviciul de portabilitate a numerelor, atât pentru numerele geografice, cât şi pentru numerele nongeografice. 

3. Tipurile de portabilitate

În prezent, există trei tipuri de portabilitate a numerelor: 

a) portabilitatea privind serviciul, când abonatul schimbă serviciul;

b) portabilitatea privind locaţia, când abonatul schimbă locaţia la care i se furnizează serviciul.

c) portabilitatea privind operatorul, când abonatul îşi schimbă operatorii de reţele;

Portabilitatea privind operatorul se împart la rîndul său în următoarele 3 tipuri:

· Portabilitatea numărului geografic - portabilitatea privind operatorul permite portarea numerelor PSTN între operatori. Termenul include şi tehnologiile radio “non-mobile”.

· Portabilitatea numerelor non-geografice -  portabilitatea privind operatorul permite portarea numerele cu tarif special între operatori şi furnizori de servicii.

· Portabilitatea numerelor mobile - portabilitatea privind operatorul permite portarea numerelor mobile între operatorii de reţele.

Dintre cele trei tipuri de portabilitate, numai portabilitatea privind operatorul a fost reglementată în legislaţia europeană. Astfel, pentru acest tip de portabilitate s-a utilizat în mod curent sintagma „portabilitatea numerelor”.

Portarea numerelor de telefonie fixă către telefonia mobilă nu este posibilă.

În majoritatea ţărilor, portabilitatea privind serviciul şi portabilitatea privind locaţia nu se utilizează dar se implementează numai portabilitatea privind operatorul din următoarele considerente:

· portabilitatea privind operatorul este considerată o competiţie corectă dintre operatori;

· portabilitatea privind serviciul şi portabilitatea privind locaţia este tratată de obicei ca servicii cu valoare adăugată;

· costurile de implementare şi operare pot fi reduse semnificativ dacă portabilitatea privind serviciul şi portabilitatea privind locaţia nu este implementată.

4. Descrierea serviciului

Portabilitatea numerelor reprezintă posibilitatea unui abonat de a-şi păstra numărul de telefon, la cerere, atunci când schimbă operatorul de servicii de telefonie destinate publicului, fără a se schimba însă destinaţia numărului prevăzută în Planul Naţional de Numerotare (PNN). Operatorul care are dreptul de a utiliza blocul de numere care conţine numărul sau numerele pentru care se solicită portarea este operatorul donor, iar operatorul la care se portează numărul este operatorul acceptor. În cazul portării succesive a aceluiaşi număr, operatorul donor este operatorul la care a fost portat în prealabil numărul pentru care se solicită portarea.

În cazul portării unui număr, raporturile contractuale între abonat şi operatorul donor cu privire la furnizarea de servicii de telefonie prin intermediul numărului respectiv încetează, urmând ca abonatul să beneficieze de serviciile de telefonie oferite de operatorul acceptor. Perioada de portare a unui număr poate varia în timp de la 1 pînă la 30 zile.

Portabilitatea numerelor se aplică:

- numerelor individuale atribuite abonaţilor;

- numerelor multiple atribuite abonaţilor (spre exemplu, pentru servicii de tip ISDN-BRA), 

- numerele utilizate în cadrul reţelelor private de comunicaţii electronice (echipamente PBX sau servicii de tip ISDN - PRA).

Din motive tehnice, numerele geografice conectate la centrale analogice sau manuale nu pot fi portate.
5. Rutarea apelurilor

În absenţa portabilităţii numerelor, rutarea unui apel către numărul apelat se realizează pe baza analizei cifrelor care formează numărul respectiv. Primele cifre din structura numărului apelat, respectiv cele care definesc blocul atribuit de ANRCETI, sunt utilizate printr-o analiză ierarhică, fie pentru rutarea apelului în interiorul reţelelor, fie pentru rutarea apelului între reţele. 

Odată cu introducerea portabilităţii, analiza grupurilor de cifre din numărul apelat nu mai poate fi utilizată în vederea identificării unui anumit furnizor şi, prin urmare, informaţii suplimentare necesare rutării trebuie inserate în mesajele de semnalizare. 

În această situaţie, reţelele care participă la prelucrarea apelurilor trebuie să îndeplinească o serie de funcţii specifice portabilităţii:

- stabilirea unui mecanism care să identifice dacă numărul apelat a fost sau nu portat;

- extragerea unei informaţii de rutare dintr-o bază de date;

- inserarea informaţiei de rutare în mesajul de semnalizare şi rutarea apelului. 

Responsabilitatea rutării apelului nu implică responsabilitatea implementării rutării şi, prin urmare, în cazul în care un operator nu dispune de mijloacele necesare pentru realizarea rutării, poate achiziţiona servicii de rutare de la o terţă parte. În cazul tuturor metodelor de rutare, un rol important este deţinut de operatorul care originează apelul. În majoritatea cazurilor, operatorul care originează apelul este operatorul la care este conectat apelantul. 

6. Metode de rutare

Funcţiile specifice portabilităţii pot fi îndeplinite în diferite faze de rutare a apelurilor, de una sau mai multe dintre reţelele care participă la realizarea apelurilor. Astfel, recomandările ITU-T şi specificaţiile tehnice ETSI descriu patru metode de rutare a apelurilor în cazul portabilităţii numerelor: 

1. ONWARD ROUTING (OR);

2. CALL DROPBACK (CDB);

3. QUERY ON RELEASE (QoR);

4. ALL CALL QUERY (ACQ).

Diferenţele dintre aceste metode de rutare sunt determinate, în principal, de: 

a) locaţia unde este menţinută informaţia (baza de date) referitoare la numerele portate; 

b) locaţia unde este iniţiată acţiunea referitoare la portabilitatea numărului (locaţia unde se identifică dacă un număr apelat este portat sau nu);

c) locaţia unde este accesată informaţia privind numărul portat;

d) locaţia unde informaţia privind numărul portat este utilizată pentru rutarea apelului.

În urma unei analize comparative, se constată că numai în cazul ACQ operatorul donor nu este implicat în rutarea unui apel către numărul portat (soluţia de rutare este independentă de operatorul donor). În celelalte trei cazuri, la realizarea apelului este implicat, în măsuri diferite, şi operatorul donor. 

În cazurile QoR şi CDB, operatorul donor este implicat numai în faza de semnalizare, iar în situaţia utilizării OR se stabilesc şi două circuite vocale fizice ale legăturii, un circuit de la reţeaua în care este originat apelul la reţeaua donoare şi celălalt de la reţeaua donoare la reţeaua acceptoare.
Metodele OR şi ACQ  sunt aplicate, de regulă, la rutarea între reţele, metodele CDB şi QoR fiind utilizate mai mult ca metode de rutare în interiorul fiecărei reţele. 

Mai jos sunt descrise aceste metode de rutare.

Metode de rutare a apelurilor către numere portate 

1. ONWARD ROUTING (OR)

1 - Reţeaua de originare primeşte un apel şi rutează (direct sau prin tranzit) apelul către reţeaua donatoare,

2 - Reţeaua donatoare detectează că numărul director apelat (DN) este portat şi interoghează baza de date internă a reţelei,

3 - Baza de date returnează numărul de rutare (RN) asociat cu DN apelat,

4 - Reţeaua donatoare foloseşte RN pentru a ruta apelul (direct sau prin tranzit) către reţeaua receptor.

Avantaje:

· Reţeaua donatoare rămâne responsabilă pentru numerele cedate din blocurile alocate,

· Reţelele precedente reţelei donatoare nu trebuie să cunoască dacă apelul este sau nu pentru un număr portat,

· Impact limitat asupra sistemului de semnalizare,

· Capacitatea de procesare adiţională este necesară numai pentru numerele cedate.
Dezavantaje:

· Nivelul serviciilor este dependent de reţeaua donatoare,

· Utilizarea ineficientă a  resurselor reţelei pentru numerele portate,

· Timpii de stabilire a apelului pot fi diferiţi,

· Reţeaua receptoare trebuie să informeze reţeaua donatoare când modifică infrastructura internă,

· Informaţia de rutare este necesară de la reţeaua donatoare la cea receptoare.

2. CALL DROPBACK(CDB)

1 - Reţeaua de originare primeşte un apel şi rutează (direct sau prin tranzit) apelul către reţeaua donor,

2 - Reţeaua donor detectează că numărul director apelat (DN) este portat şi interogheză baza de date internă a reţelei,

3 - Baza de date returnează numărul de rutare (RN) asociat cu DN apelat,

4 - Reţeaua donor eliberează apelul furnizând RN,

5 - Reţeaua de originare foloseşte RN pentru a ruta apelul (direct sau prin tranzit) către reţeaua receptoare.

Avantaje:

· Reţeaua donatoare rămâne responsabilă pentru numerele cedate din blocurile alocate,

· Reţelele precedente nu au nevoie să ştie dacă numerele sunt portate,

· Utilizare mai eficientă a resurselor pentru numerele portate faţă de onward routing,

· Capacitatea de procesare adiţională este necesară numai pentru numerele cedate .

Dezavantaje:

· Nivelul serviciilor este încă dependent de reţeaua donatoare,

· Resursele reţelei nu sunt utilizate la fel de eficient pentru numerele portate,

· Informaţiile de rutare suplimentare sunt necesare către reţeaua donatoare,

· Sunt necesare adaptări ale sistemului de management al indicatorilor de calitate a circuitelor,

· Reţeaua receptoare trebuie să informeze reţeaua donatoare când modifică infrastructura internă.

3. QUERY ON RELEASE (QoR)

1 - Reţeaua de originare primeşte un apel şi rutează apelul (direct sau prin tranzit) către reţeaua donor,

2 - Reţeaua donor eliberează apelul şi indică că numărul director apelat (DN) este portat,

3 - Reţeaua de originare trimite o interogare către copia sa locală a bazei de date centralizate,

4 - Baza de date returnează numărul de rutare (RN) asociat cu DN apelat,

5 - Reţeaua de originare foloseşte RN pentru a ruta apelul (direct sau prin tranzit) către reţeaua receptoare.

Avantaje:

· Reţeaua donatoare nu mai menţine baza de date conţinând informaţii de rutare pentru numerele cedate,

· Utilizare mai eficientă a resurselor pentru numerele portate decât în cazul onward routing,

· Dacă reţeaua de origine reiniţializează apelul se pot oferi aceleaşi tipuri de servicii suplimentare ca şi pentru numerele neportate, 

· Stabilirea apelului nu mai depinde de reţeaua donatoare şi eventual nici cea de tranzit,

· Capacitatea de procesare adiţională este necesară numai pentru numerele cedate.

Dezavantaje:

· O informaţie de rutare suplimentară este necesară către reţeaua donatoare,

· Reţeaua donatoare trebuie să menţină o informaţie despre numerele cedate,

· Reţeaua receptoare ar trebui să informeze celelalte reţele dacă îşi modifică structura internă,

· Sunt necesare adaptări ale sistemului de management al indicatorilor de calitate a circuitelor,

· Informaţia de rutare este necesară pentru re-rutarea apelului către reţeaua acceptoare.

4. ALL CALL QUERY (ACQ)

1 - Reţeaua de originare primeşte un apel şi trimite o interogare către baza de date centralizată (ce poate fi o copie internă în reţeaua sa sau la un alt operator),
2 - Baza de date returnează numărul de rutare (RN) asociat cu DN apelat,

3 - Reţeaua de originare foloseşte RN pentru a ruta apelul (direct sau prin tranzit) către reţeaua receptoare.

Avantaje:

· Reţeaua donatoare nu mai participă la realizarea apelului,

· Utilizarea reţelei este la fel de eficientă pentru numerele cedate ca şi în cazul numerele necedate,

· Reţeaua de origine are controlul complet al rutării şi al  serviciilor suplimentare, 

· Timpii de stabilire a apelului mai scurţi decat în cazurile precedente.

Dezavantaje:

· Informaţiile despre numerele de rutare sunt obligatorii încă din faza de iniţializare a apelului,

· Timpul de stabilire a apelului este mai lung pentru numerele neportate decât în cazurile precedente,

· Capacitatea bazei de date şi cea de procesare mărite, necesitând şi investiţii mai mari. 

7. Informaţii de rutare

Pentru rutarea apelurilor către numere portate, numărul apelat nu este suficient, fiind necesară o informaţie suplimentară de rutare, respectiv numere de rutare.
Un număr de rutare poate identifica:

a) un punct terminal al reţelei;

b) un comutator local de destinaţie;

c) un punct de interconectare;

d) reţeaua acceptoare;

e) o combinaţie a celor prezentate anterior. 

Numărul apelat este suficient pentru iniţierea rutării, după care numărul de rutare este analizat în vederea finalizării procesului de rutare. În funcţie de metoda de rutare utilizată, numărul de rutare poate fi transmis între reţele sau poate fi utilizat numai pentru rutarea apelurilor în interiorul reţelelor. 
Informaţia de rutare completă este compusă, deci, din numărul de rutare şi/sau  numărul apelat şi se poate transmite în una din următoarele modalităţi:

1. Adrese concatenate

	RN
	DN


Cele două numere (RN/DN) sunt concatenate şi transmise împreună în câmpul de semnalizare (Called Party Number). Această informaţie va fi utilizată pentru rutarea apelului. 

2. Adrese separate

	RN

	DN


Cele două numere (RN şi DN) sunt introduse în două câmpuri diferite ale mesajului de semnalizare. Adresa care identifică destinaţia apelului către un număr portat (RN) este utilizată pentru rutarea apelului. Numărul apelat este transmis transparent într-un parametru de semnalizare separat şi va fi recuperat de comutatorul final de destinaţie.

3. Adrese parţial separate

	RN 1


	RN 2
	DN


Acest tip de adresă este o combinaţie între adresa concatenată şi adresa separată, informaţia privind reţeaua acceptoare şi punctul de interconectare având un câmp separat (RN1) care este utilizat pentru rutarea către reţeaua corectă, iar informaţia cu privire la centrală sau linia de acces utilizată pentru rutarea în interiorul reţelei având un alt câmp (RN2 concatenat cu DN).

4. Număr de rutare

	RN 


În acest caz, numărul de rutare este singura informaţie ce se transmite între comutatoare/reţele. Numărul apelat nu se transmite între comutatoare, dar este transpus în numărul de rutare. Numărul de rutare indică linia de acces la care este conectat punctul terminal apelat. Reţeaua de destinaţie poate avea dificultăţi la furnizarea serviciului de prezentare a identităţii liniei apelate (COLP - Connected Line Identification Presentation).

5. Număr apelat

	DN 


În cazul acesta, numărul apelat este singura informaţie schimbată între reţele, ca şi înainte de portare. Se permite astfel utilizarea unor soluţii diferite de adrese de rutare, specifice fiecărei reţele. Operatorii vor transporta informaţia de rutare o dată cu numerele portate numai în interiorul reţelelor.

Cea mai utilizată modalitate de rutare este cea prevăzută la pct.1 (adrese concatenate). 

Această modalitate determină anumite restricţii cu privire la numerele de rutare, astfel:

a)   lungimea numărului de rutare poate fi critică;

b)  trebuie stabilită o modalitate de diferenţiere a numărului apelat de numărul de rutare/numărul apelat transmise în acelaşi parametru de semnalizare, prin:

1. existenţa unei semnalizări corespunzătoare într-un alt parametru de semnalizare (NoA);

2. primul caracter din numărul rutat să fie diferit de un caracter numeric;

3. prima cifră (sau cod) să nu fie utilizată în Planul Naţional de Numerotare.

Având în vedere cele de mai sus, propunem ca informaţia de rutare să fie transmisă prin intermediul adreselor concatenate, iar numărul de rutare să fie de forma 1XXXX(X). Numerele de rutare vor fi atribuite de către ANRCETI.

8. Baze de date operaţionale

Toate modalităţile de rutare a apelurilor utilizate pentru implementarea portabilităţii numerelor implică utilizarea unor baze de date operaţionale ce conţin informaţii referitoare la numerele portate şi la numerele de rutare pe baza cărora se asigură rutarea corectă, în timp real, a apelurilor. 

De regulă, bazele de date operaţionale sunt implementate la nivelul fiecărei reţele. În funcţie de modalitatea de rutare a apelurilor, bazele de date operaţionale conţin: 

- informaţii privind exclusiv numerele portate din reţeaua respectivă în alte reţele, în cazul în care între reţele se utilizează OR;

- informaţii privind toate numerele portabile dintr-o anumită categorie (de exemplu, numere nongeografice pentru servicii de telefonie mobilă), în cazul în care metoda de rutare aleasă pentru numerele din categoria respectivă este ACQ;

- informaţii privind toate numerele portabile, în cazul în care metoda de rutare aleasă este ACQ pentru toate categoriile de numere portabile.  

În cazul serviciilor de telefonie mobilă şi al serviciilor ce presupun utilizarea funcţiilor reţelei inteligente, există o bază de date operaţională unică la nivelul reţelei chiar pentru metoda OR.

În cazul portabilităţii numerelor geografice, dacă se utilizează metoda OR, baza de date operaţională poate fi distribuită la nivelul comutatoarelor locale.

Utilizarea metodei ACQ implică, de regulă, folosirea unei baze de date centralizate, care conţine date referitoare la una, la mai multe sau la toate categoriile de numere portabile. Informaţiile din baza de date de referinţă sunt utilizate pentru actualizarea bazelor de date operaţionale ale furnizorilor care oferă rutare către numerele portate. 

Implementarea unei baze de date centralizate necesită o coordonare la nivel naţional şi reprezintă o soluţie pe termen lung pentru rutarea optimă a apelurilor. Costurile iniţiale de implementare a acestei soluţii sunt însă mai ridicate. Baza de date centralizată poate fi administrată sau de autoritatea de reglementare sau de o entitate independentă, fondată de un consorţiu format de operatori şi selectat pe bază de concurs.

Avantajele administrării unei baze de date centralizate sunt următoarele:

- asigurarea transparenţei procesului de implementare şi operare a portabilităţii numerelor;

- scurtarea şi optimizarea procesului de portare (până la automatizarea completă a acestuia);

- creşterea fiabilităţii şi a siguranţei de exploatare (fiecare furnizor deţine o copie a bazei de date centralizate, care este permanent/periodic actualizată);

- eficientizarea, pe termen mediu, a costurilor de implementare a portabilităţii numerelor (în combinaţie cu ACQ, această soluţie elimină orice costuri suplimentare de rutare necesare furnizării portabilităţii numerelor);

- posibilitatea dezvoltării funcţiilor bazei de date în vederea utilizării ei ca suport pentru furnizarea altor servicii (servicii de informaţii privind abonaţii, acces la informaţiile de rutare pentru alţi furnizori de reţele sau de servicii de comunicaţii electronice care nu oferă serviciul de portabilitate a numerelor, servicii de urgenţă etc.).

În cazul utilizării bazei de date centralizate operatorii vor opera şi propria bază de date în scopul rutării apelurilor spre reţeaua de destinaţie.

Baza de date centralizată poate fi utilizată în comun atît de operatorii reţelelor de telefonie mobilă cît şi fixe. În cazul utilizării bazei de date centralizate de către operatorii mobili, care operează reţele în diferite standarde – GSM, CDMA - este necesară utilizarea interfeţelor cum ar fi COBRA, SIAP, GUI. Totodată, este necesar ca SMSC (Short Message Service Center) din reţeaua de telefonie mobilă să deţină o interfaţă specială cu baza de date centralizată.  

Mai jos este prezentată o privire generală privind metodele de rutare a apelurilor în unele ţări membre CEPT.

	
	Ţara
	Metodele de rutare

	1
	Austria
	Onward routing

	2
	Belgia
	All call query

	3
	Danemarca
	All call query

	4
	Finlanda
	All call query

	5
	Franţa
	Etapa 1: Onward routing

Etapa 2: All call query

	6
	Germania
	Onward routing şi all call query

	7
	Ungaria
	All call query şi query on release

	8
	Irlanda
	Onward routing

	9
	Italia
	All call query

	10
	Lituania
	All call query

	11
	Luxemburg
	Onward routing

	12
	Malta
	Onward routing şi all call query

	13
	Olanda
	All call query

	14
	Norvejia
	All call query

	15
	Polonia
	All call query

	16
	Spania
	Onward routing

	17
	Suedia
	Onward routing

	18
	Elveţia
	Onward routing

	19
	Anglia
	Onward routing


9. Costurile suportate  de operatori

Se identifică 4 tipuri de costuri care vor fi suportate de furnizorii donori şi acceptori:

1. Costuri de implementare în propria reţea a serviciului de portabilitate a numerelor

Costurile de implementare reflectă toate activităţile (dezvoltare, implementare efectivă, testare iniţială etc.) care se desfăşoară pentru introducerea soluţiilor tehnice, operaţionale şi administrative necesare funcţionării portabilităţii numerelor sau modificării soluţiei de implementare a portabilităţii. În funcţie de arhitectura şi mărimea reţelei, implementarea portabilităţii numerelor poate necesita modificări ale reţelei, realizarea interoperabilităţii cu serviciile existente etc. Aceste costuri vor fi suportate de fiecare furnizor de telefonie.

2. Costuri de implementare a bazei de date centralizate

Au fost identificate două subcategorii ale acestor costuri:

 - costurile generate de achiziţionarea bazei de date centralizate şi a echipamentelor necesare, de instalarea şi testarea acestora. Realizarea bazei de date centralizate în unele ţări din sud-estul Europei au fost finanţate din diferite fonduri (ex.PHARE).

 - costurile de administrare, operare şi întreţinere a bazei de date centralizate. 

Fiecare furnizor care originează apeluri va suporta costurile interfeţelor cu baza de date centralizată. 

3. Costuri de portare pentru fiecare număr 

Costurile de portare pentru fiecare număr reflectă activităţile tehnice, operaţionale şi administrative care sunt efectuate pentru fiecare cerere de portare. Acestea includ costurile generate de activităţile tehnice (realizarea portării numărului respectiv), operaţionale şi administrative, precum şi costurile legate de actualizarea bazelor de date locale utilizate şi a bazei de date centralizate. Atât furnizorul donor, cât şi furnizorul acceptor, înregistrează costuri de portare pentru fiecare număr.

Costurile furnizorului donor determinate de portarea numărului, inclusiv cele administrative, vor putea fi recuperate de la furnizorul acceptor. Tarifele percepute furnizorului acceptor de către furnizorul donor variază în diferite ţări membre CEPT de la 5 la 47 Euro. Aceste tarife nu includ TVA. Totodată, din practica europeană se constată că o parte din furnizorii acceptori au decis să nu tarifeze abonaţii pentru serviciul de portare.

4. Costuri de rutare a apelului către un număr portat

Costurile de rutare a apelurilor reflectă resursele suplimentare de reţea (comutatoare, transmisiuni, semnalizare, accesarea bazelor de date locale şi a bazei de date centralizate) utilizate pentru rutarea apelurilor către numerele portate. Aceste costuri sunt suplimentare costurilor normale de rutare a unui apel şi sunt suportate de furnizorul care iniţiază apelul. 

10. Paşii necesari pentru implementarea portabilităţii numerelor

Pentru implementarea portabilităţii în reţelele de telefonie fixă şi mobilă este necesară elaborarea şi implementarea „Programului de implementare a portabilităţii numerelor” în Republica Moldova, aprobat de Ministerul Dezvoltării Informaţionale. În acest scop este necesar de realizat următorii paşi: 

· Stabilirea resurselor de numerotare care vor fi portate.

· Elaborarea Regulamentului privind portabilitatea numerelor unde vor fi stabilite procedurile de administrare a procesului de portare,

· Stabilirea drepturilor şi obligaţiunilor operatorilor de servicii şi reţele de comunicaţii electronice, în ceia ce priveşte portabilitatea numerelor,

· Elaborarea Condiţiilor tehnice de implementare a portabilităţii numerelor,

· Elaborarea Condiţiilor economice de implementare a portabilităţii numerelor,

· Stabilirea modalităţii de finanţare a bazei de date centralizate,

· Înfiinţarea grupului de lucru privind implementarea portabilităţii numerelor. 

11. Propuneri

1. Avînd în vedere că reţele de telefonie fixă alternative din Republica Moldova nu sunt dezvoltate în măsură de a face o concurenţă reală operatorului cu situaţie dominantă pe piaţa de telefonie fixă, se propune de a efectua implementarea portabilităţii numerelor în două etape: 

a. implementarea portabilităţii numerelor în reţelele de telefonie mobilă GSM şi CDMA, 

b. implementarea portabilităţii numerelor în reţelele de telefonie fixă. 

2. Grupul de lucru va stabili metodele de rutare a apelurilor între reţele. 

3. Grupul de lucru va stabili tipul bazei de date care va fi utilizată pentru portabilitatea numerelor – o bază de date centralizată pentru toţi operatorii sau utilizarea de către operatori a bazelor de date proprii.

4. În cazul alegerii administrării unei baze de date centralizate, ANRTI împreună cu Grupul de lucru va desemna administratorul bazei de date centralizate:

-  autoritatea de reglementare,

- o entitate independentă, fondată de un consorţiu format de operatori, selectat pe bază de concurs. 

5. Grupul de lucru va stabili sursele de finanţare pentru achiziţionarea bazei de date centralizate şi a echipamentelor necesare, instalarea şi testarea acestora.

6. Grupul de lucru va elabora programul de implementare a portabilităţii numerelor în reţelele mobile şi fixe.

7. Pornind de la experienţa implementării portabilităţii numerelor în ţările din sud-estul Europei şi avînd în vedere complexitatea implementării acestui proiect, este binevenită angajarea unor experţi internaţionali în scopul consultării privind elaborarea cadrului de reglementare, stabilirii activităţilor necesare implementării portabilităţii numerelor şi elaborării bazei de date centralizate. 

